AARHUS: I et år har tre røde træer på Standvejen mindet os om dengang i 2017, den tyske kunstner Katharina Grosse malede Mindeparken hvid og rød og dermed satte gang i en ophedet kunstdebat.

Nu er et af de røde træer blevet pløjet midt over. Natten til onsdag bragede en 18-årig mand ind i træet, da han i krydset Oddervej/Strandvejen mistede herredømmet over den Tesla, han kørte i.

Teslaen havde så stor fart på, at den klippede et af de røde træer af tæt ved roden. Efterfølgende endte bilen med snuden mod en kampestenshøfde på strandkanten. Havde den ikke været der, var den løbske Tesla sandsynligvis endt i havet.

Den unge mand bag rattet var efter alt at dømme ikke helt appelsinfri. Kort efter uheldet blev han klokken 5.01 anholdt af politiet og sigtet for spritkørsel.

Den 18-årige kom ikke til skade ved uheldet.

Endnu er det uvist, om det smadrede røde træ skal erstattes af et nyt rødt træ eller blot et almindeligt træ uden maling.

Træerne og en del af Mindeparken blev sidste år malet hvide og røde som et led i Aros-triennalen "The Garden".